Witrivier-vrou steeds gesoek: ‘Ons moet bly glo’[OPVOLG] Annatjie Myburgh se liggaam is intussen gevind. Lees gerus die opvolgberig hier. Annatjie Myburgh. Foto: Facebook Smit het gesê alle inligting en moontlike leidrade word opgevolg, maar hy kan nie nou verdere kommentaar oor die soektog lewer nie. Shaun Terblanche, operasionele bestuurder van J&M Sekuriteit, wat nou betrokke is by die soektog, het aan Maroela Media gesê die soekgeselskap het Vrydagnag op ŉ kleiner skaal deur die nag gesoek, maar teen Saterdagoggend is Myburgh nog nie gevind nie. Maroela Media het vroeër berig Annatjie is as vermis aangemeld nadat sy nie Woensdag by haar werk, by ŉ prokureursfirma op die dorp, opgedaag het nie. Sy is vermoedelik omstreeks 07:00 by die hek van haar en haar man se kleinhoewe in Curlews, naby Rocky Drift, deur ŉ onbekende aantal verdagtes oorval waarna hulle met haar in haar motor weggery het. Wendell Myburgh, Annatjie se seun, het Saterdag aan Maroela Media gesê hulle bly steeds hoopvol dat sy ongedeerd gevind sal word. “Ons moet vasstaan en ons moet bly glo. Dit help nie ons gaan sit op ŉ hopie en verloor moed nie. Ek moet sterk wees vir my vrou, my gesin en die res van ons familie se onthalwe,” het hy gesê. Hy het gesê sy pa, Wendell snr. (62), is baie emosioneel en sukkel om die situasie te hanteer. “Ons probeer maar sy aandag van die saak aflei en hom positief hou, maar dit is vir hom baie moeilik,” het hy gesê. Hy het gesê sy ouers is al die afgelope 37 jaar getroud. “Ons is net so ongelooflik dankbaar vir al die ondersteuning wat ons van die gemeenskap ontvang. Ek weet nie hoe ons daarsonder hierdeur sou gaan nie.” Hy het gesê ŉ R31 000-beloning wat uitgereik is vir inligting wat kan help om Annatjie op te spoor, het uit alle oorde in die gemeenskap gekom en selfs vreemdelinge het geld geskenk om die beloning moontlik te maak. “Ons het soveel waardering vir elke oproep en elke boodskap. Mense moet nie dink dit gaan ongesiens verby nie. Al die brandstof wat uitgery word in hierdie soektog, elke minuut wat die mense [in die soekgeselskap] weg van hul families is om na my ma te soek, al hulle opoffering – ons sal nooit genoeg daarvoor kan dankie te sê nie.” ŉ Bidgeleentheid sou om 11:30 in die parkeerarea van die Casterbridge Leefstylsentrum gehou word om vir Annatjie se veilige terugkeer te bid. Lees alle vorige berigte oor Annatjie Myburgh op Maroela Media.